google/wiki40b huggingface dataset:
George VI Sound

George VI Sound er et sund som separerer Aleksanderøya fra Antarktishalvøya. Sundet er om lag 500 kilometer langt, men mesteparten av sundet er dekket av George VI isbrem. Sundet ble oppdaget av Lincoln Ellsworth som overfløy det i 1935, og videre utforsket av British Graham Land Expedition (BGLE) i 1936-1937 og av United States Antarctic Service (USAS) i 1940.
George VI Sound ble navngitt av John Riddoch Rymill, leder av BGLE, etter Georg VI av Storbritannia.
Harpendyreus

Utseende

Små blåvinger (vingespenn 17-24 millimeter) med avrundede vinger uten stjert bakerst. Hannens overside er klart blå til rødfiolett, gjerne med en liten, svart flekk ved bakvingens bakhjørne. Undersiden er rødbrun med litt mørkere tverrbånd men uten svarte flekker.

Levevis

Artene finnes langs elver og bekker i høytliggende skoger. Larvene lever på ulike lave urter, blant annet marikåper, mynter og salvier.

Utbredelse

Slekten er utbredt i Afrika sør for Sahara, mest i de østlige og sørlige delene.
MF «Florøy»

Bygging

MF «Florøy» ble bygget av Hatlø Verksted AS i Ulsteinvik. Skroget ble bygget ved Kvina Verft AS i Flekkefjord. Ferja er 49 meter lang og 10,9 meter brei. Den har en kapasitet på 28 PBE og 190 passasjerer. I begynnelsen tok den 40 PBE og 240 passasjerer, men siden har den blitt ombygd. Farten er 11 knop. Navnet Florøy fikk den etter den aller første motorbåten til Fylkesbaatane, som selskapet solgte i 1967. Den var Fylkesbaatane sin største ferje i tre år og den første pendelfergen til selskapet, fram til MF «Esefjord» kom.

Historie

To dager etter at «Florøy» ble levert ble den satt inn på Kaupanger–Revsnes i Sogn. Der gikk ferja fram til 1975. Da kom 50-bilers ferja MF «Stryn» (nå MF «Romsdal»), som avløste «Florøy» på Kaupanger–Revsnes. Da gikk «Florøy» inn på Hella–Dragsvik–Vangsnes. Senere ble ferja brukt til supplering og avløsing i flere ferjesamband. 
Ferja var også utleid til Fjord1 MRF i 1980-årene. Da gikk den blant annet på Volda–Folkestad som den første 40-bilers ferja der, og på Eiksund-Rjånes en vinter. I 1987 gjennomgikk «Florøy» en større modernisering. Da ble overbygget løftet slik at gjennomkjøringshøyden ble 4,5 meter, og salongen fikk full opprustning. 
I 1991 overtok «Florøy» som fast ferje på ferjesambandet Stårheim–Isane i Nordfjord, der den ble til desember 1994 da ferja ble flyttet videre til ferjesambandet Måløy–Oldeide. I 1999 fikk «Florøy» ny baug. Siden 2001 har «Florøy» gått på Dale–Eikenes. Der gikk den til Dalsfjordbrua ble åpnet.
Universitetet i Genève

Universitetet i Genève (fransk: Université de Genève) er et sveitsisk universitet, beliggende i Genève. Universitetet er med sine om lag 14 000 studenter et av landets største universiteter.
Universitetet ble grunnlagt av Jean Calvin i 1559 som et presteseminarium, men hadde også undervisning i jus. Fokus var på teologi inntil det 17. århundre, da institusjonen ble et sentrum for opplysningstidens utdannelse. I 1873 ble universitetet sekulært.
I dag består universitetet av åtte fakulteter, og har utdannelser innenfor både naturvitenskap, humaniora, samfunnsvitenskap og teologi. Universitetet er spesielt førende innen forskning og studier av internasjonal politikk og i naturvitenskapene. Størstedelen av undervisningen foregår på fransk.
Det ledende studie- og forskningsstedet for internasjonale studier Institut de hautes études internationales et du développement var tidligere, som universitetsinstitutt, en del av Université de Genève. De to uavhengige institusjonene samarbeider idag om noe undervisning og tilbyr enkelte studieløp sammen.
MuggleNet

MuggleNet er en Harry Potter-fanside på Internett. Den ble grunnlagt av Emerson Spartz fra Laporte, USA i 1999, da han var 12 år gammel. MuggleNet får nå over 6 millioner treff i måneden fra brukere i over 150 land.
Sidens innhold er omfattende nyheter, redaksjonelle artikler, oversikter over filmene og bøkene om Harry Potter, en encyklopedi over verdenen som presenteres i bøkene, et chatterom, diskusjonsfora og media slik som skjermdumper, forfilmer til de kommende filmene og bokframsider. Det er også en side der fans kan skrive sine egne historier, såkalt fanfiction, en ukentlig konkurranse og andre, sjeldnere konkurranser og avstemninger.
MuggleNet drar fordel av et godt forhold med forfatteren av Harry Potter-bøkene og produsentene av filmene. J.K. Rowling, forfatteren av bøkene, har lovprist MuggleNet på sin egen hjemmeside, og gitt den sin «Fan Site Award». Rowling inviterte Spartz (sammen med Melissa Anelli, redaktøren på The Leaky Cauldron) til sitt hjem i Edinburgh i Skottland for et eksklusivt intervju like etter at hennes sjette roman, Harry Potter og Halvblodsprinsen, ble sluppet. Intervjuet kan du lese her
Rowling forteller på sin nettside at hun av og til besøker MuggleNet, og av og til leser hun kommentarene besøkende har lagt igjen, men hun kommenterer aldri selv. Imidlertid har Rowling sagt at hun besøkte siden chatterom og at hun ble irettesatt da hun ble med i en konversasjon om Harry Potter-teorier.
Warner Brothers, produsentene av Harry Potter-filmene, inviterte Spartz og Anelli til settet til Harry Potter og Ildbegeret i desember 2004, men forbød de å rapportere hva de hadde sett der før filmen lanseres. Rapporten de to skrev har ikke blitt lansert i oktober 2005, men den er forventet å bli lansert før filmens lansering i november. Warnes Brothers sender også MuggleNet bilder som de har tatt fra de kommende filmene før de blir lansert, samt at de gir MuggleNet en spesiell førvisning av det nye designet på Harry Potters offisielle nettside.
MuggleNet produserer også en podcast de kaller «MuggleCast». Det første showet ble lansert like før klokken 1 om natten i Storbritannia den 9. august 2005. Showet inneholdt diskusjoner rundt bøkene og filmene, og en «voicemail»-seksjon der lyttere kan sende inn spørsmål og spørre et panel. Etter to dager online nådde MuggleCast 6.-plass på den amerikanske iTunes-listen over de mest populære podcastingene, og 14. august nådde den topplassering. Programmene er tilgjengelige på nettsiden.
Botnar

Botnar er årboka for Botne historielag i Holmestrand kommune i Vestfold. Årboka ble utgitt første gang i 1991.
Fedora Project

Fedora Project er et prosjekt som er sponset av Red Hat for å koordinere utviklingen av Linuxdistribusjonen Fedora. Prosjektet ble grunnlagt 22. september 2003 som et resultat av en sammenslåing mellom Red Hat Linux (RHL) og Fedora Linux projects. Prosjektet består ikke bare av ansatte fra Red Hat; et fellesskap av medlemmer verden over utgjør 75 % av alle bidragsytere innenfor Fedora Project.
Små skridt

Små skridt er et musikkalbum utgitt som LP av den danske musikeren Trille i 1981.
I 2010 ble albumet gjenutgitt på CD i samlingen Hele Balladen.
Kazuki Sawada

Karriere

Kazuki Sawada startet sin profesjonelle karriere i Nagoya Grampus Eight i 2001. Han har også spilt for FC Kariya, Ventforet Kofu og Mito HollyHock.
Engebråten skole

Historie

Skolen ble opprettet etter befolkningsøkning i området og økt behov for skoleplasser etter at seksåringene skulle bli førsteklassinger fra 1997. Kjelsås skole og Grefsen skole hadde vært barne- og ungdomsskoler, men avgav ungdomstrinnet til den nye skolen på Engebråten. Skolen var forsinket til skolestart høsten 1997 og elevene måtte busses til andre skoleanlegg de 7 første skoleukene. Åttendeklassene gikk da på Brynseng skole og alle niende- og tiendeklassene på Skøyenåsen skole. 14. oktober 1997 kunne endelig 450 elever og nærmere 50 ansatte innta den nye skolen.
Skolen har opplevd kraftig vekst i elevtall og har ved flere anledninger blitt utvidet med paviljonger, i 2001, 2002, 2003, 2009 og 2010.
Glenida

Utseende

Middelsstore, blanke, litt metallglinsende trebukker. Pronotum er gjerne rødoransje, dekkvingene mer eller mindre blått metalliske. Antennene er tynne og litt kortere enn kroppen. Pronotum er sylindrisk med butte tenner på sidene. Dekkvingene er parallellsidige, glatte og blanke.

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.

Utbredelse

Slekten er utbredt i Sørøst-Asia (Kina, Bhutan, Taiwan og Vietnam).
Iuridae

Utseende

Iurus duforeius er Europas største skorpion, opptil 10 centimeter lang, mens Chactas-artene er ganske små (gjerne ca. 30 mm). Kroppsformen er forholdsvis bred, pedipalpene (klørne) middels kraftige. Halen er nokså tynn og kort.

Levevis

Iurus duforeius holder til i sprekker i klipper, gjerne på litt fuktigere steder i et ellers tørt landskap. Som alle skorpioner er den nattaktiv og fører et skjult levevis. Den ser ut til å være særlig utsatt for uttørking og er trolig ikke i aktivitet i de tørreste og varmeste månedene.

Farlige arter

Lite er kjent med sikkerhet om giftigheten av disse artenes stikk, men de er ikke regnet som farlige for mennesker.

Utbredelse

Familien har en ganske begrenset utbredelse og er bare kjent fra Hellas, Tyrkia, Syria og mer usikkert fra Irak. Det finnes to arter i Europa.
Skihopping og kombinert i SUS

Etter at Sovjetunionen gikk i oppløsning i desember 1991, fullførte de fleste av de tidligere sovjetrepublikkene sine idrettssesonger under banneret til Samveldet av uavhengige stater (SUS). Vinteren 1992 deltok tidligere sovjetiske skihoppere for SUS i Hoppuka, verdenscupen, OL i Albertville og VM i skiflyging i Harrachov. Tidligere sovjetiske kombinertløpere deltok for SUS i verdenscupen og OL.
SUS-hoppernes beste resultater kom i OL, der Mikhail Jesin ble nummer 10 i storbakken og nummer 11 i normalbakken. SUS' lag ble nummer 11 av 14 lag i lagkonkurransen.
Den beste av de tidligere sovjetiske kombinertløperne var Allar Levandi, men han var fra Estland, som ikke sluttet seg til SUS. Den beste kombinertløperen som representerte SUS var Andrej Dundukov, som ble nummer 11 individuelt i OL og nummer 26 i verdenscupen. SUS' lag ble sist av de 11 lagene som deltok i lagkonkurransen i OL.
Fra og med sesongen 1992/93 konkurrerte alle de tidligere sovjetiske idrettsutøverne for sine respektive, uavhengige land.
Bombi Bitt och jag

Åpningssetninger

Min vugge vugget i Tosterup i Färs herred i Malmöhus len. Min far var stasjonsmester i Tosterup. Mine foreldre var gode og kjærlige. Jeg var en vanartet gutt. (Nils Lies oversettelse)
Alaska husky

Opprinnelse og alder

Den opprinnelige alaskahuskyen kan sies å ha vært et resultat av krysninger mellom ulike inuithunder (polare urhunder). Når den oppsto er uklart, men den opprinnelige typen er nok svært gammel. Dagens hunder er imidlertid også iblandet blodslinjer fra sibirsk husky, fuglehunder og mynder (kanskje også fra andre typer), for at de opprinnelige hundene skulle bli lettere og hurtigere. Blandingsforholdet mellom de ulike rasene som inngår er ukjent og varierer trolig også i ulike linjer. Man antar imidlertid at både pointer, vorstehhund og greyhound inngår. Hunder av mer opprinnelig type benevnes gjerne som «Pure Athabascan breed» i hjemlige trakter.
Når typen kom til Norge er ukjent, men den ble kjent gjennom Robert Sørlies triumfer i Iditarodløpet i 2003.

Utseende, anatomi og fysikk

Alaska husky minner om sibirsk husky og er en typisk polar spisshund av type, men den har ikke egen rasestandard og varierer mye i størrelse, vekt og pels. Alaska Huskyen kan også ha hengende ører. Kroppen er rektangulær i formen og smal. Lemmene lange og slanke. Langdistanse huskyer har ofte noe tettere pels og kraftigere bygning enn hunder som er avlet for kortere løp.
Hannene kan veie opp mot 28 kg, men veier mer typisk 23-26 kg. Tispene er lettere og veier typisk 18-23 kg. Enkelte hanner kan bli opp mot 40 kg tunge.

Bruksområde

Alaska husky er en typisk brukshund og trives best når den kan jobbe hardt. Den egner seg ypperlig som sledehund og den tåler stor belastning når den er godt trent, herunder også store variasjoner i temperatur og værforhold. De fleste konkurransekjørere foretrekker tisper mellom 20 og 23 kg og hannhunder mellom 22 og 26 kg. Hunder med gode poter og som kommer seg raskt etter anstrengelser blir favoriserte. Typen har også gode egenskaper som kløvhund og familiehund.

Lynne og væremåte

Alaska husky er en hund som krever mye mosjon for å trives. Den har utmerkede flokkegenskaper og trives best i flokk, enten med andre hunder eller sammen med familien. Alaska husky er mye hund og har sterke instinkter for både flukt og jakt og kan ha stor bevegelsesradius. Kan i likhet med f.eks. mynder utvikle hypersensitivitet for tordenvær, fyrverkeri ol. Kan være litt reservert i nye møter, rolig og trygg med kjente mennesker og hunder.

Annet

Alaska husky er sunn hund med få arvelige problemer, men i likhet med andre store hunder er den disponert for hoftedysplasi.
Abbas Mahamat Tolli

Utdanning og yrkeskarriere

Tolli har en bachelorgrad i bedriftsøkonomi fra Université de Québec. 
Fra 2002 var han direktør for Tollvesenet og stabssjef for president Idriss Déby Itno, og fra 2005 til 2008 var han finansminister i Tsjad. Etter en kort periode som infrastrukturminister ble generalsekretær i Den sentralafrikanske bankkommisjonen, Commission bancaire d'Afrique centrale (COBAC). Denne stillingen hadde han fram til 2015, da han ble president i Den sentralafrikanske utviklingsbanken, Banque de développement des Etats de l'Afrique Centrale (BDEAC).
Da Lucas Abaga Nchamas sjuårsperiode som sentralbanksjef for Sentralbanken for de sentralafrikanske statene overtok Tolli denne stillingen. Han tiltrådte i januar 2017.
St. Jacek kirke i Warszawa

St. Jacek kirke (polsk Kościół św. Jacka) er en kirke ved Freta-gaten i Nybyen i Warszawa. Den utgjør en del av et dominikansk klosterkompleks.
I kirken finnes blant annet Kotowski-kapellet fra 1691–1694, tegnet av Tylman van Gameren og utformet av Józef Szymon Bellotti.

Historie

Kirken ble bygd i årene 1603–1639 i barokkstil av dominikanerordenen, sannsynligvis etter tegninger av Giovanni Trevano. Under Warszawaoppstanden under andre verdenskrig ble kirken og klosteret brukt av de polske styrkene som feltsykehus. Kirken ble jevnet med jorden av tyskerne i 1944, og senere gjenoppbygd i årene 1947–1959 under ledelse av Halina Smólska.
Middelpersisk

Middelpersisk var et iransk språk i det sørvestlige Iran, som under Sasanidedynastiet i tiden 224-654 e.Kr. ble et overklassespråk, og på denne måten utbredte seg til andre regioner. Middelpersisk er klassifisert som et vestiransk språk. Det utgikk fra gammelpersisk og er forgjengeren til persisk.
Endonymet for det middelpersiske språket, og muligens også gammelpersisk, var pārsik, «språket til pārserne» i den nåværende provinsen Fars. Middelpersisk besto av en flere dialekter og varianter. En variant var pahlavīk (pahlavi), «språket til parterne», og en annen variant var nevnte pārsik, det offisielle språket til Sasanidedynastiet og hva de fleste lingvister refererer til de benytter betegnelsen middelpersisk.
I ild og vatten

I ild og vatten er et musikkalbum med Vidar Johnsen og Peter Nordberg, utgitt i 2009. Albumet lå ti uker på VG-lista og endte med 6.-plass som beste plassering.
Storelva (Tvedestrand)

Storelva er ei elv som renner gjennom kommunene Vegårshei og Tvedestrand i Aust-Agder fylke. Elva starter i innsjøen Vegår eller Vegårdsvannet og munner ut ved Laget innerst i Sandnesfjorden. Storelva er en del av Vegårvassdraget.
På veien fra Sørfjorden i Vegår (189 moh.) til havet danner elva en rekke mindre sjøer: Vegervann (159 moh.), Hauglandsvann, Ubergsvann (75 moh.) ligger i øvre del av elva, mens Lundevann, Songevannet og Nævestadfjorden ligger like innenfor elvemunningen ved Laget. Øvre del av elva renner mot VSV, mens nedre del har motsatt retning, mot ØNØ. 
Storelva har flere fossefall: Hauglandfossen ved Ubergmoen, Næs Jernverk og Fosstveit. Vestlandske hovedvei krysset Storelva ved Fosstveit bru. Dagens E18 krysser i dag Storelva ved gården Lunde.
Storelva har, som den eneste elva på Sørlandet, en stedegen laksestamme, som har overlevd 70 år med sur nedbør. Fra denne laksestammen er det klekket lakseyngel til utsetting i mange andre elver på Sørlandet. Laks og sjøørret går nå opp til Hauglandfossen ved Ubergmoen. Storelva er fullkalket.
Ulvangen

Ulvangen er et sund og en fjord på Helgeland, i Leirfjord og Dønna kommune i Nordland. Sundet ligger mellom øya Dønna og fastlandet og strekker seg fra Alsta og Skorpa i sør til Løkta i nord. Det er cirka 15 kilometer langt og mellom 2,5 og 5 kilometer bredt. På østsida, helt sør i sundet, ligger fjorden Ulvangen. Den har innløp mellom Angarsnes i nord og Ulvangsøya i sør og strekker seg cirka 4 kilometer til fjordbunnen, hvor gården Ulvang ligger. Ulvangsøya er en smal landtunge som skiller Ulvangen fra Meisfjorden.
Ferga fra Sandnessjøen til Bjørn på Dønna og Løkta krysser Ulvangen.
Navnet er sammensatt av dyrenavnet ulfr (ulv) og endingen angr (trong vik, fjord).
Ishockey-VM 2014 (toppdivisjonen)

Tropper

Troppene ved ishockey-VM 2014 består alle av minst 15 angreps- og forsvarsspillere og to målvakter og maksimalt 22 angreps- og forsvarsspillere og 3 målvakter. Lagene skal sende inn spillertroppene innen turnerings første direktoratsmøte. Lagene kan registrere flere spillere fortløpende inntil maksimalantallet er nådd.

Trekning

De fire best rangerte lagene i hver gruppe går videre til kvartfinalen. Laget rangert som nummer et i den ene gruppen gruppen spiller mot det fjerde beste laget i den andre gruppen, mens laget rangert som nummer to spiller mot laget rangert som nummer tre (altså 1A mot 4B, 2A mot 3B, 1B mot 4A og 2B mot 3A). De vinnende lagene går videre til semifinalene. Vinneren av 1A-4B spiller mot minneren av 2B-3A, mens vinneren av 1B-4A spiller mot vinneren av 2A-3B.

Maskot og motto

Den offisielle maskoten til mesterskapet er Volat, en hockeyspillende visent (bisonokse). En konkurranse ble arrangert av det hviterussiske ishockeyforbundet for å komme med et maskotdesign, og blant 40 forslag ble bisonoksen valgt. Visenten er et av Hviterusslands symboler, og pryder også logoet til KHL-klubben Dynamo Minsk. Maskoten ble designet av designeren Vitalij Ortjukh fra Minsk.
En konkurranse ble også arrangert for å komme opp med maskotens navn og bakgrunnshistorie. Blant nesten 300 forslag ble navnet Volat («heroisk kriger» på hviterussisk) valgt.  Vinnerne av navnekonkurransen var Maria Matskevitsj og Leonid Kravtsjenko.
Turneringens motto er «Enjoy the Moment Together!» («nyt øyeblikket sammen»).

Sponsorer

Den tsjekkiske bilprodusenten Škoda Auto er turneringens offisielle hovedsponsor. Škoda Auto startet i 1992 med å sponsere ishockey-VM, og har en verdensrekord for det lengst varende hovedsportssponsoratet noensinne. Under turneringen blir Škoda Superb Combi stilt til rådighet for IIHF for å transportere spillere, dommere og gjester til og fra arenaene.
Andre sponsorer inkluderer Actavis, AJ Produkter, Henkel, Intersport, Kyocera, MegaFon, Nike, Nivea, Ohota (Охота), Raiffeisen Bank, Samsung, Stadler Rail, Tissot og Zepter. Blant offisielle partnere har man blant annet Coca-Cola, McDonald's og hviterussiske selskaper som Belaruskali og Belaz.
Grunnbeløpet i folketrygden

Grunnbeløpet i folketrygden (forkortes vanligvis til G) benyttes som grunnlag for å beregne norske trygde- og pensjonsytelser. Regelverket kan for eksempel si at en gitt ytelse skal være på 3G, eller at en person ikke har rett på en gitt ytelse dersom vedkommende har annen inntekt over 2G. G brukes også for å beregne pensjonspoeng.
Grunnbeløpets størrelse ble før 2011 vedtatt av Stortinget på bakgrunn av forhandlinger i det årlige trygdeoppgjøret. Dette skjedde første gang da folketrygden ble opprettet i 1967. Beløpet ble da satt til 5400 kroner. Grunnbeløpet reguleres årlig (fra 1991) med virkning fra 1. mai.
Fra 1. mai 2019 tilsvarer G 99 858 kroner.
Stortinget har vedtatt retningslinjer for regulering av grunnbeløpet. Det er et mål at beløpet skal ha samme utvikling som lønn for yrkesaktive, og i perioden 2003-07 var gjennomsnittlig vekst både i G og årslønn for alle grupper 4,2 prosent per år.
SAK. Søren Aabye Kierkegaard

SAK : Søren Aabye Kierkegaard : en biografi er en Søren Kierkegaard-biografi skrevet av Joakim Garff. Den ble først utgitt på dansk i 2000. Den norske utgaven fra 2002 er oversatt av Knut Johansen.
Boken solgte 20 000 eksemplarer i Danmark de første to årene, og ble oversatt til mange andre språk og utgitt av utenlandske universitetsforlag. SAK gjorde at Joakim Graf i 2000 fikk tildelt Georg Brandes-Prisen, og ifølge juryen fremstod den som «gjennom-researchet og vederheftig» med «akademisk grundighet». SAK vant også Weekendavisens litteraturpris samme år.
Sommeren 2004 førte boken til strid mellom de to Kierkegaard-forskerne Joakim Garff og Peter Tudvad, da sistnevnte gikk ut i media og mente SAK ikke skiller mellom «historisk sannhet og fiksjon». Tudvad mente boken i stor grad reproduserte tidligere Kierkegaard-forskeres misforståelser heller enn å gå til primærkildene, samtidig som Garff skal ha sitert andres arbeid uten å bruke sitattegn. Påstandene om uredelighet ledet til månedslange stridigheter i danske aviser mellom de to Kierkegaard-forskerne. I norsk presse ble striden sammenlignet med debatten rundt kildebruken til Karsten Alnæs i Historien om Norge-serien.
Trond Berg Eriksen sa i 2013 at den er «en biografi som gjør alle andre biografier [om Kierkegaard] avleggs».
Hovlandsnuten Opp 2015

Hovlandsnuten Opp 2015 ble arrangert 13. juni 2015, og var 9. gang dette motbakkeløpet i Sauda ble arrangert. Arrangør var Sauda IL. 
Totalt stilte ca 800 løpere til start. Johan Bugge satte ny løyperekord for herrer, med 43:37.
Teen Titans

Teen Titans er en tegneserie som utgis av DC Comics. Teen Titans er en superheltgruppe som opprinnelig bestod av de unge hjelperne til flere av DCs mer kjente superhelter. Opprinnelig var medlemmene Robin, Kid Flash, Aqualad og Wonder Girl. Medlemssammensetningen har variert opp igjennom årene. Etter noen episoder i heftet The Brave and the Bold fikk Teen Titans sitt eget hefte i 1965 skrevet av Bob Haney og tegnet av Nick Cardy.
I 1980 ble serien revitalisert av forfatter Marv Wolfman og tegner George Pérez. De introduserete noen nye figurer, som Cyborg, Raven og Starfire og la vel så mye vekt på mellommenneskelige intriger og personutvikling som superheltaction. Denne inkarnasjonen av Teen Titans ble en av de største tegneseriesuksessene i den amerikanske tegneseriemarkedet i 1980-årene. Etter Wolfman og Perez har flere andre arbeidet på serien, som Eduardo Barreto Dan Jurgens, Geoff Johns, Judd Winick, Mike McKone og Sean McKeever.

TV og film

Det ble laget en tegnefimserie som het Teen Titans Go! fra 2003 - Nå. I tillegg har de opptrådt som gjester i en rekke tegnefilmer basert på DCs superheltserier siden 1960-tallet.
Teen Titans sesong 6 ble vist i slutten av Teen Titans Go To The Movies. Dato til sesong 6 har ikke blitt utgitt. Men forventer at det er ikke lenge til vi får det.
Sisygambis

Sisygambis var moren til den persiske storkongen Dareios III av Persia.
Etter at Aleksander den store overvant Dareios armé ved slaget ved Issos (ca. 333 f.Kr.), ble dronningmoren, Dareios kone Stateira og deres barn etterlatt mens Dareios selv flyktet. Aleksander viste stor velvilje overfor dronningmoren og resten av familien, og beordret at de skulle bli behandlet med stor respekt. Da Sisygambis fikk høre om Aleksanders død i 353 e.Kr. skal hun angivelig ha tatt farvel med familie og venner og satt seg med ansiktet mot en vegg og sultet seg til døde.
Hilsen fra Hollywood

Handling

Skuespilleren Suzanne Vale (Meryl Streep) har nettopp vært på et rehabiliteringssenter etter en overdose, og hun prøver iherdig å få orden på livet. Omstendighetene gjør at hun må flytte inn til sin mor (Shirley MacLaine), en tidligere filmstjerne som har et noe usunt forhold til alkohol og en tendens til å ville dominere datteren.
Cosmisomopsis

Utseende

En middelsstor, avlang, mørk trebukk med litt grønnlig, metallisk glans. Pronotum kan være kobberfarget. Antennene er tynne og tydelig lengre enn kroppen. Pronotum er bredt tønneformet, dekkvingene noe avsmalnende bakover. Beina er lange, lårene litt klubbeformede.

Levevis

Larvene lever i død ved, mest av løvtrær.

Utbredelse

Arten er kjent fra Brasil og Paraguay.